Túrdidos

Os túrdidos (Turdidae) son unha familia de aves paseriformes que viven en todo o mundo, xeralmente chamados tordos e merlos.

 Características 

Os túrdidos son aves de mediano a pequeno tamaño e suave plumaxe que habitan en áreas boscosas, que se alimentan a miúdo no chan. Os túrdidos máis pequenos pesan uns 21 g e miden 14,5 cm. Porén, os Brachypteryx, que teñen alianzas ambiguas tanto cos tordos coma cos muscicápidos, poden ser aínda máis pequenos, algúns de 12 cm. O maior dos tordos é o Myophonus caeruleus de 178 g e 33 cm. O Turdus fuscater é de lonxitude similar, pero menos pesado.Thrushes by Peter Clement. Princeton University Press (2001), ISBN 978-0-691-08852-5. A maioría das especies son de cor gris ou marrón, frecuentemente con pintas na parte ventral.

Son insectívoros, pero a maioría das especies tamén comen vermes, caracois terrestres e froita. Moitas especies son residentes permanentes en climas cálidos, mentres que outros migran a latitudes máis altas durante o verán, a miúdo cubrindo distancias considerables.

Os túrdidos constrúen niños con forma de copa, ás veces estrados con lama. Poñen de 2 a 5 ovos con pintas, e ás veces fan dúas ou máis postas ao ano. Ambos os pais axudan na crianza dos pitiños.

O canto dalgunhas especies, como as dos xéneros Catharus, Myadestes, Sialia e Turdus, considéranse uns dos máis bonitos de todas as aves.

 Ecoloxía 

Se ben moitos son insectívoros, algunhas especies de túrdidos facilitan á dispersión das sementes de moitas especies de plantas e contribúen á recuperación dos ecosistemas. 
As plantas teñen unha capacidade de dispersión das sementes lonxe da planta parental e consecuentemente dependen moito de diversos vectores de dispersión que transporten os seus propágulos, incluíndo tanto vectores abióticos coma bióticos. Moitos morcegos e aves teñen dietas baseadas nas froitas, incluíndo aves das familias Cotingidae, Columbidae, Trogonidae, Turdidae e Ramphastidae. Comen os froitos tragando as súas sementes e despois regurxítanas ou elimínanas coas feces. Esta ornitocoria foi o mecanismo principal de dispersión a través das barreiras oceánicas. Outras sementes ou esporas poden adherirse aos pés ou plumas das aves. Os túrdidos teñen unha grande importancia ecolóxica porque algunhas poboacións migran a longas distancias e dispersan as sementes.

 Taxonomía 

A familia Turdidae foi proposta (como Turdinia) polo erudito francés Constantine Samuel Rafinesque en 1815.
O tratamento taxonómico desta gran familia variou significativamente nos últimos anos. Tradicionalmente, os Turdidae incluían pequenas especies do Vello Mundo, como os reiseñores e paporrubios na subfamilia Saxicolinae, pero agora a maioría das autoridades clasifican estes na familia dos muscicápidos.

A familia antes incluía numerosas especies. No momento en que se publicou en 2003 a Howard and Moore Complete Checklist of the Birds of the World, os xéneros Myophonus, Alethe, Brachypteryx e Monticola estaban incluídos en Turdidae. Posteriormente, os estudos de filoxenética molecular indicaron que as especies destes catro xéneros estaban máis relacionadas con especies da familia Muscicapidae. En consecuencia, estes catro xéenros agora están clasificados como Muscicapidae. Ao contrario, o xénero Cochoa, que previamente fora situado en Muscicapidae, agora foi pasado a Turdidae.

 Xéneros 

FAMILIA: TURDIDAE
 Xénero Neocossyphus, relacionado con Myadestes
 Xénero Geokichla: (21 especies)
 Xénero Zoothera (unhas 15 especies, unha extinguida recentemente)
 Xénero Ixoreus, relacionado con outros xéneros do Novo Mundo
 Xénero Ridgwayia, relacionado con Hylocichla
 Xénero Cataponera
 Xénero Grandala
 Xénero Sialia (3 especies)
 Xénero Myadestes (10 ou 11 especies vivas, 2 ou 3 extinguidas recentemente, inclúe o antigo xénero Phaeornis)
 Xénero Cichlopsis, relacionado con Catharus
 Xénero Catharus (12 especies)
 Xénero Hylocichla
 Xénero Entomodestes (2 especies), relacionado con Catharus
 Xénero Turdus (unhas 65 especies, unha extinguida recentemente)
 Xénero Cochoa (4 especies)
 Xénero Chlamydochaera
 Xénero Platycichla (2 especies), parte dun grupo suramericano dentro de Turdus
 Xénero Nesocichla, parte dun grupo suramericano dentro de Turdus
 Xénero Cichlherminia, xénero parafilético con Turdus
 Xénero Psophocichla

Xéneros normalmente considerados membros dunha familia diferente e distantemente relacionados con Picathartes:

 Xénero Chaetops (2 especies)

Para outras especies que antes estaban en Turdidae, ver Muscicapidae e Saxicolinae.

 Notas 

 Véxase tamén 
 Ligazóns externas 

 Vídeos de tordos en Internet Bird Collection
 Galería de fotos de alta resolución dunhas 100 especies.

Categoría:Túrdidos